Skote klap in Standerton toe groep rowers toeslaan | Maroela Media
'n Boer is in die gesig geskiet, 'n veiligheidsbeampte is gewond, twee polisiebeamptes is in 'n motorongeluk beseer en vyf verdagte is deur die polisie vasgetrek – dit alles nadat 'n bende rowers op twee sigaretafleweringsvoertuie in Standerton, Mpumalanga, toegeslaan het.
Lt.kol. Johannes Nhlabathi, woordvoerder van die Standerton-polisie, het Vrydag aan Maroela Media gesê die gebeure het Donderdag omstreeks 08:20 buite die dorp begin. "'n Toyota Corolla het twee ongemerkte bussies ingewag wat elk 'n vrag sigarette vervoer het. Saam met die bussies was 'n veiligheidsvoertuig wat die voertuie vergesel het," het Nhlabathi gesê.
Hy het gesê die Corolla het op die Bethal-pad naby die Tutuka-kragstasie voor die voorste bussie ingery en dit tot stilstand gedwing. Die eerste bussie moes so vinnig rem aanslaan dat die agterste bussie teen die voorste een gebots het. Kort daarna was daar tussen tien tot 20 swaargewapende mans wat intussen in vermoedelik vyf ander voertuie op die toneel stilgehou het.
"Die verdagtes het op die veiligheidsbeampte in sy voertuig geskiet en die man in die arm gewond. Die verdagtes het daarna die sigarette uit albei voertuie gesteel en in hul Quantum-bussie gelaai."
Intussen het twee broers, onderskeidelik 30 en 34 jaar oud, wat albei op 'n plaas naby die toneel boer, toevallig verby die toneel gery. "Hulle het werkers op hul bakkie gehad en het hulle by hul plaas gaan aflaai toe hulle op die toneel afgekom het. Hulle het die drama van 'n afstand af dopgehou en ons van die voorval ingelig," het Jannie Kasselman, eienaar van Kasselman-veiligheidsdienste, aan Maroela Media gesê.
Die veiligheidsdienste het spoedig gereageer en alle strukture in werking gestel.
Die rowers het intussen met hul buit op die vlug geslaan, waarna die twee broers hulle in die rigting van Standerton agtervolg het en die rolspelers van hul posisie ingelig het, terwyl die Kasselman-veiligheidsdienste hulle ingewag het.
"Die rowers het agtergekom hulle word agtervolg en het op die boere se bakkie met AK47's losgebrand. Die 34-jarige man is in die gesig onder die oog getref," het Kasselman gesê. Die man se broer het met hom na Standerton gejaag vir mediese hulp, maar die bakkie het op pad daarheen onklaar geraak aangesien die verkoeler flenters geskiet is. 'n Verbyganger het hulle te hulp gesnel en na die dokter geneem. Volgens Kasselman is die man intussen uit die hospitaal ontslaan.
'n Polisiehelikopter help na verdagtes soek. Foto: Verskaf
Ondertussen het die konvooi rowers hulle in die polisie, verskeie buurtwagte van omliggende dorpe en veiligheidsdienste vasgeloop en op hulle geskiet. Die polisie en veiligheidsdienste het teruggeskiet en het vermoedelik van die verdagtes gewond. Van die rowers het in die bosse naby die dorp se buiteklub ingehardloop, terwyl die ander rowers minstens twee niksvermoedende motoriste se motors gekaap en daarmee gevlug het.
"Hulle het bloot in die pad in geloop en 'n geweer op die bestuurder gerig en die insittendes gedwing om uit hul voertuie te klim. Dit was absolute chaos. Hulle het selfs 'n konstruksievoertuig gekaap en die bestuurder gedwing om hulle op 'n sekere plek te gaan aflaai. Op die ou einde was daar tussen ses tot agt misdaadtonele," het Kasselman gesê.
Die owerhede het in 'n stadium van die bosse aan die brand gesteek in 'n poging om die verdagtes uit die ruigte uit te dwing.
Intussen is twee polisiebeamptes beseer toe hulle na een van die tonele gejaag het. Die voertuig waarin hulle was, het buite beheer geraak en omgeslaan. Die beamptes is in 'n stabiele toestand na 'n hospitaal geneem.
Ná 'n volskaalse soektog wat ure geduur het, is vyf mense ingeneem vir ondervraging. "Van hulle beweer hulle was net op die verkeerde plek op die verkeerde tyd en ons stel nadere ondersoek in om te kyk of hulle met die voorval verbind kan word," het Nhlabathi gesê.
Die res van die verdagtes kon daarin slaag om met die twee vragte sigarette weg te kom en is steeds soek.
Kasselman het die polisie, die twee broers, honde-eenhede, ander veiligheidsmaatskappye, AfriForum se buurtwagte en alle rolspelers bedank wat saamgewerk het in 'n poging om die verdagtes aan te keer.
"Selfs die gemeenskap het saamgestaan en kos, koeldrank en water aangedra vir al die mense wat na die verdagtes gesoek het. In 'n tyd van 'n noodgeval is dit wonderlik om te sien hoe die inwoners van die dorp en omliggende dorpe saam kan kom en saamstaan. Daar het selfs hulp sover as Nelspruit gekom in die vorm van hul lugvleuel, wat ontsettend baie gehelp het," het Kasselman gesê.
Die polisie ondersoek onder meer 'n saak van gewapende roof en poging tot moord.
Alles die role is binne in gereel hoe weet ek wat vervoer n Vreemde trok
Hier kom 'n movie :)
Dit klink soos 'n Moderne skop skiet en hardloop movie , so regte wilde afrika style. Daar was defenitief binne inligting want hoe anders het die rowers geweet die bussies vervoor vandag sigarette. Dit wys jou net hoe gevaarlik is dit om te rook.
Dis beslis 'n "insidejob" anders hoe het die rowers geweet watter voertuie vervoer die sigarette?
Ek kan nie glo dat n voertuig vol sigarete kon ontsnap nadat die rowers in die veld vedwyn het. Wat van al die wapens?